b'\n_START_ARTICLE_\nKarali\xc5\xa1kasis baublys\n_START_SECTION_\nI\xc5\xa1vaizda\n_START_PARAGRAPH_\nVidutinio dyd\xc5\xbeio garninis pauk\xc5\xa1tis. K\xc5\xabno ilgis 55\xc2\xa0\xe2\x80\x93 56\xc2\xa0cm._NEWLINE_Patino pakau\xc5\xa1is juodas su rudai juodu kuodu. Nuo pakau\xc5\xa1io iki snapo eina juoda juosta. Pakau\xc5\xa1\xc4\xaf nuo veido skiria siaura balta juosta. Smakras ir vir\xc5\xa1utin\xc4\x97 gerkl\xc4\x97s dalis baltos spalvos. Rainel\xc4\x97 geltona. Oda nuo snapo iki aki\xc5\xb3 ir aplink akis geltonai \xc5\xbealia. Snapas juodas, bet posnapio pamatas \xc5\xbealiai geltono atspalvio. Gerkl\xc4\x97s priekis i\xc5\xa1margintas juodais ir rudais dry\xc5\xbeiais. Kaklo nugarin\xc4\x97 dalis ruda. Nugara ir sparn\xc5\xb3 vir\xc5\xa1us rudai juodas, kartai purpurnio atspalvio. Plasnojamosios plunksnos pilkai melsvos. Kaklo priekyje, per vidur\xc4\xaf eina ruda juosta. \xc5\xa0launys rausvai rudos, kojos \xc5\xbealios._NEWLINE_Patel\xc4\x97s galva ir kaklas ne tokie ry\xc5\xa1k\xc5\xabs. Kuodas trumpesnis u\xc5\xbe patino. Nugara ir sparnai i\xc5\xa1marginti baltomis d\xc4\x97mel\xc4\x97mis._NEWLINE_Jaunikliai rudos spalvos, i\xc5\xa1marginti tamsiai gelsvomis ar baltomis d\xc4\x97mel\xc4\x97mis.\n_START_SECTION_\nPaplitimas\n_START_PARAGRAPH_\nPaplit\xc4\x99s Kinijos pietuose ir rytuose ir Vietnamo \xc5\xa1iaur\xc4\x97s rytuose. Populiacijoje 250\xe2\x80\x93999 suaug\xc4\x99 individai.\n_START_SECTION_\nBiologija\n_START_PARAGRAPH_\nNaktinis mi\xc5\xa1k\xc5\xb3 pauk\xc5\xa1tis. Migrantas. Aptinkamas tankiuose, \xc5\xa1altiniuotuose, pelk\xc4\x97tuose mi\xc5\xa1kuose. Minta smulkia \xc5\xbeuvimi, krevet\xc4\x97mis ir kitais bestuburiais. Grobio ie\xc5\xa1ko nakt\xc4\xaf. Dien\xc4\x85 slepiasi auk\xc5\xa1tuose med\xc5\xbeiuose._NEWLINE_Lizdus krauna \xc4\x85\xc5\xbeuoluose, pu\xc5\xa1yse. Lizdas 4\xc2\xa0\xe2\x80\x93 10 metr\xc5\xb3 auk\xc5\xa1tyje. D\xc4\x97tyje 3\xc2\xa0\xe2\x80\x93 5 kiau\xc5\xa1iniai._NEWLINE_Kartos trukm\xc4\x97 6,7 metai.\n_START_SECTION_\nApsauga\n_START_PARAGRAPH_\nPasaulin\xc4\x97s gamtos apsaugos organizacijos duomenimis karali\xc5\xa1kasis baublys yra nykstanti r\xc5\xab\xc5\xa1is. Tik keli individai buvo pasteb\xc4\x97ti per paskutiniuosius 30 met\xc5\xb3 ._NEWLINE_Pagrindin\xc4\x97s populiacijos ma\xc5\xbe\xc4\x97jimo prie\xc5\xbeastys: \xc5\xbeemdirbyst\xc4\x97s pl\xc4\x97tra ir mi\xc5\xa1k\xc5\xb3 kirtimas._NEWLINE_Kinijoje ir Vietname \xc5\xa1i r\xc5\xab\xc5\xa1is yra saugoma rezervatuose.'